**РЕПУБЛИКА СРПСКА**

**НАРОДНА СКУПШТИНА**

**ЗАПИСНИК**

***са Осме посебне сједнице Народне скупштине Републике Српске,***

***одржане 24. и 25. јуна 2015. године***

Осма посебна сједница Народне скупштине Републике Српске одржана је 24. и 25. јуна 2015. године у Бањој Луци.

Предсједник Народне скупштине Републике Српске г-дин Недељко Чубриловић (у даљем тексту: Предсједник) отворио је засједање Осме посебне сједнице и констатовао да је одсуство са сједнице најавио народни посланик Ненад Стевандић.

Приједлог дневног реда народни посланици су добили уз позив за сједницу.

Пошто није било пријављених за посланичку расправу о приједлогу дневног реда, приступило се изјашњавању:

ДНЕВНИ РЕД:

1. Информација о ''куповини'' народних посланика приликом избора Владе Републике Српске 18.12.2014. године – приједлог народних посланика.

(78 народних посланика је гласало ''за'', нико није гласао ''против'', 1 је био

''уздржан'')

Усвојен је дневни ред Осме посебне сједнице Народне скупштине Републике

Српске.

**Ад–1: Информација о ''куповини'' народних посланика приликом избора**

**Владе Републике Српске 18.12.2014. године – *приједлог народних***

***посланика***

Уводно излагање поднио је г-дин Драган Чавић, у име предлагача информације.

Одбор за безбједност је разматрао Информацију и заузео став да се иста разматра на Осмој посебној сједници.

По овлашћењу Колегијума Народне скупштине, Скупштини се обратио специјални тужилац г-дин Миодраг Бајић.

У име Владе Републике Српске, Скупштини се обратио потпредсједник г-дин Антон Касиповић.

У посланичкој расправи учествовали су: г-дин Адам Шуклао, г-дин Вања Бајић, г-дин Бојан Видић, г-дин Милан Ковач, г-дин Лука Петровић, г-дин Радован Вишковић, г-дин Драган Галић, г-дин Драган Чавић, г-дин Зоран Аџић, г-дин Вукота Говедарица, г-дин Мирослав Брчкало, г-ђа Споменка Стевановић, г-дин Крсто Јандрић, г-дин Здравко Крсмановић, г-дин Недељко Гламочак, г-дин Перица Бундало, г-дин Илија Стеванчевић, г-дин Бранислав Бореновић, г-дин Горан Ђорђић, г-дин Маринко Божовић, предсједница Владе Републике Српске г-ђа Жељка Цвијановић.

Закључена је расправа.

Завршну ријеч по овој тачки дневног реда дао је г-дин Драган Чавић, у име предлагача.

***''Дан за гласање'', 25. јун 2015. године***

Предсједник је отворио *''дан за гласање''* и констатовао да су одсуство најавили народни посланици: г-дин Ненад Стевандић, г-ђа Ивана Ловрић, г-дин Мурвет Бајрактаревић, г-дин Бранко Бутулија, г-дин Миладин Станић, г-дин Синиша Илић, г-дин Недим Чивић, г-дин Михнет Окић и г-дин Сенад Братић.

Приступило се изјашњавању.

Прво се Скупштина изјаснила о Приједлогу закључака Клуба посланика СНСД, Клуба посланика ДНС-СРС и Клуба посланика СП:

З А К Љ У Ч Ц И

*у вези Информације о ''куповини'' народних посланика приликом избора*

*Владе Републике Српске 18.12. 2014. године*

1. Народна скупштина Републике Српске примила је к знању Информацију о „куповини“ народних посланика приликом избора Владе Републике Српске 18.12.2014. године.
2. Народна скупштина Републике Српске даје пуну подршку Министарству унутрашњих послова и Специјалном тужилаштву Републике Српске у расвјетљавању свих околности у вези нелегалног прислушкивања и тонског снимања предсједнице Владе Републике Српске.
3. Народна скупштина Републике Српске констатује да су предметни инкриминисани догађаји имали за циљ дестабилизацију Републике Српске и рушење њеног уставног поретка.
4. Народна скупштина Републике Српске захтијева од надлежних институција Републике Српске да истраже наводе народног посланика Странке Напредна Српска Горана Ђорђића око афере прислушкивања посланика и судије у Градишци.
5. Народна скупштина Републике Српске захтијева од Министарства унутрашњих послова Републике Српске да подигне ниво заштите свих грађана и, посебно, носилаца највиших функција Републике Српске, у циљу спрјечавања оваквих девијантних појава, које могу имати несагледиве посљедице по стабилност и положај Републике Српске.
6. Народна скупштина Републике Српске сматра да није било политичке корупције приликом формирања Владе Републике Српске и да је на октобарским изборима Коалиција СНСД, ДНС и СП, имала потребних 42 посланика за скупштинску већину.
7. Ови закључци ступају на снагу наредног дана од дана објављивања у "Службеном гласнику Републике Српске".

*(44 народна посланика су гласала ''за'', 12 је гласало ''против'', 18 је било*

*''уздржано'')*

Усвојени су Закључци Клуба посланика СНСД, Клуба посланика ДНС-СРС и Клуба

посланика СП.

Затим се Скупштина изјаснила о Приједлогу закључака Клуба посланика СДС – СРС РС, Клуба посланика ПДП, Клуба посланика НДП и Посланичке групе Напредна Српска.

З А К Љ У Ч Ц И

*везано за Информацију о ''куповини народних посланика приликом избора*

*Владе Републике Српске 18.12.2014. године – приједлог народних посланика*

1. Народна скупштина Републике Српске констатује да је обустављање истраге у афери ''Снимак'' од стране Специјалног тужилаштва Републике Српске резултат недостатка намјере да се утврди права истина, јер нису исцрпљене све истражне и форензичке могућности прибављања доказа ради утврђивања аутентичности садржаја аудио-снимка као и идентитета лица која су извршила неовлаштено снимање.
2. Народна скупштина Републике Српске тражи од Републичког тужилаштва Републике Српске да се настави истрага у овом предмету, како би се утврдила аутентичност аудио-снимка разговора предсједнице Владе Републике Српске, као и идентитет особа које су учествовале у наведеном разговору. Истрага о почињеним кривичним дјелима у вези са снимањем разговора као и у вези са садржајем снимљеног разговора треба бити окончана како би се судским поступком против одговорних лица утврдило има ли кривичне одговорности по било ком основу.
3. Народна скупштина Републике Српске задужује Владу Републике Српске да покрене процедуру укидања Специјалног тужилаштва не само због наредбе о неспровођењу истраге у овом случају, већ због исказаног континуитета недостатка воље да се истраже бројни случајеви у којима је постојала довољно агрументована основа сумње о почињеним кривичним дјелима у управљању и располагању јавним средствима.

*(31 народни посланик је гласао ''за'', 35 је гласало ''против'', 8 је било ''уздржано'')*

Нису усвојени закључци закључака Клуба посланика СДС – СРС РС, Клуба

посланика ПДП, Клуба посланика НДП и Посланичке групе Напредна Српска.

Овим је окончан рад по дневном реду Осме посебне сједнице Народне скупштине Републике Српске.

Саставни дио овог записника је Тонски запис Осме посебне сједнице Народне скупштине Републике Српске.

ГЕНЕРАЛНИ СЕКРЕТАР ПРЕДСЈЕДНИК

НАРОДНЕ СКУПШТИНЕ

***Марко Аћић Недељко Чубриловић***